b"\n_START_ARTICLE_\nFrederik 1. af Anhalt\n_START_SECTION_\nTidlige liv\n_START_PARAGRAPH_\nArveprins Frederik blev f\xc3\xb8dt den 29. april 1831 i Dessau i Anhalt som det tredje barn og eneste s\xc3\xb8n af hertug Leopold 4. af Anhalt-Dessau i hans \xc3\xa6gteskab med prinsesse Frederikke af Preussen. Hans far herskede over det lille fyrstend\xc3\xb8mme Anhalt-Dessau i det centrale Tyskland. Han foretog sine studier i Bonn og Geneve, og i 1851 tr\xc3\xa5dte han ind i det preussiske milit\xc3\xa6r i Potsdam._NEWLINE_I 1863 blev han arveprins til det forenede hertugd\xc3\xb8mme Anhalt, da hans far havde arvet samtlige anhaltske delterritorier efter den sidste hertug af Anhalt-Bernburgs d\xc3\xb8d. I 1864 deltog han i den 2. Slesvigske Krig som officer i sin svoger prins Frederik Karl af Preussens stab. I 1870-71 deltog han som generall\xc3\xb8jtnant i Den fransk-preussiske krig og overv\xc3\xa6rede efterf\xc3\xb8lgende Wilhelm 1.'s udr\xc3\xa5belse til Tysk Kejser i Spejlsalen i Ch\xc3\xa2teau de Versailles den 18. januar 1871.\n_START_SECTION_\nRegeringstid\n_START_PARAGRAPH_\nFrederik blev hertug af Anhalt, da faderen Hertug Leopold 4. d\xc3\xb8de den 22. maj 1871. Han modtog Elefantordenen af Kong Christian 9. i 1873._NEWLINE_Den 23. januar 1904 fik han et apoplektisk anfald og d\xc3\xb8de dagen efter p\xc3\xa5 slottet i Ballenstedt. Da hans \xc3\xa6ldste s\xc3\xb8n Arveprins Leopold var d\xc3\xb8d inden faderen, blev han efterfulgt som hertug af sin n\xc3\xa6st\xc3\xa6ldste s\xc3\xb8n, Frederik 2.\n_START_SECTION_\n\xc3\x86gteskab og b\xc3\xb8rn\n_START_PARAGRAPH_\nFrederik giftede sig den 22. april 1854 i Altenburg med Prinsesse Antoinette af Sachsen-Altenburg, datter af Prins Eduard af Sachsen-Altenburg og Prinsesse Amalie af Hohenzollern-Sigmaringen. I \xc3\xa6gteskabet blev der f\xc3\xb8dt seks b\xc3\xb8rn."